钦定古今图书集成/明伦汇编/官常典/第562卷 > 郑权
## 钦定古今图书集成/明伦汇编/官常典/第562卷 > 郑权

按《唐书》本传：“权，汴州开封人。擢进士第，佐泾原节度
刘昌府。昌被病入朝，度其军必乱，以权宽厚容众，檄
主后务。昌去，军果乱，权挺身冒刃，明谕逆顺，杀首乱
者，一军畏伏。德宗方厌兵藩屯，校佐得士心者，皆就
命之。权自试参军，拜行军司马，擢累河南尹，进拜山
南东道节度使，徙领德棣沧景军。时讨李师道，权身”
将兵出屯，奏置归化县，绥纳降附。沧州刺史李宗奭
数违命，权劾奏，诏追之，宗奭以州兵留己自解。宪宗
更以乌重引代权，沧人惧，共逐宗奭还京师，有诏斩
以徇。徙权节度邠宁。或讼宗奭为权所诬，左迁原王
傅，改右金吾卫大将军。穆宗立，以左散骑常侍持节
为回鹘告哀使，以足疾辞，不许，肩舁就道。权识诣，魁
然有闳辩，与可汗争曲直，持议明壮，《卤礼》异之。使还，
三迁工部尚书。用度豪侈，乃结权幸求镇守，于是检
校尚书右仆射、岭南节度使。多裒赀珍，使吏输送，凡
帝左右助力者，皆有纳焉，人笑之。卒于官。